Ulla Tørnæs (V), 2012-01-27:
Det der med, hvad Socialdemokraterne mener, kan vi jo så vende tilbage til, når Socialdemokraternes ordfører kommer på talerstolen.
Så håber jeg, at vi får en redegørelse af, hvad den plan så består i.
Jeg kan forsikre hr. Lennart Damsbo-Andersen om, at vi i Venstre vil gøre alt, hvad vi overhovedet kan, for at skabe bedre incitamenter til, at det kan betale sig at arbejde.
Det første står faktisk i mit forslag til vedtagelse, som jeg i befippelse over, at formanden længe stod og kiggede mig i nakken, ikke fik læst op.
Hvis formanden tillader det, vil jeg meget gerne have lov at læse forslaget til vedtagelse op:
Forslag til vedtagelse »Folketinget finder, at det altid skal kunne betale sig at arbejde, og at der altid skal være en økonomisk gevinst ved at tage et arbejde frem for at være på offentlig forsørgelse.
Folketinget noterer med tilfredshed, at skatteministeren har annonceret en skattereform, der skal sikre lavere skat på løn, så det kan betale sig at arbejde, og at statsministeren har udtalt, at man har pligt til at påtage sig et arbejde, hvis man overhovedet kan.
Det er Folketingets opfattelse, at regeringen med afskaffelsen af kontanthjælpsloftet, starthjælpen, 225-timers-reglen samt indførelse af et højere skattetryk har gjort det mindre økonomisk attraktivt at være i arbejde.
Folketinget opfordrer regeringen til at gå i den modsatte retning og genindføre kontanthjælpsloftet, starthjælpen, 225-timers-reglen samt at sænke det samlede skattetryk.
[Teksten er blevet forkortet i samarbejde med forslagsstillerne, da den oprindelig oplæste tekst var længere end de tilladte 150 ord].
Forslaget til vedtagelse er fremsat af Venstre, Dansk Folkeparti, Liberal Alliance og Det Konservative Folkeparti.
Så jeg må sige til hr. Lennart Damsbo-Andersen, at en genindførelse af kontanthjælpsloftet, 225-timers-reglen, starthjælpen osv. er i hvert fald et meget, meget væsentligt skridt og et bidrag til, at det for tusinder af mennesker bedre kan betale sig at arbejde, og er bedre end det, vi desværre oplever nu, hvor regeringen jo netop fik fjernet dem pr. 1. januar i år.
Altså, hvis det var en beskrivelse af det danske arbejdsmarked, hvor der ikke er nogen efterspørgsel, så er jeg ikke enig, for jeg er faktisk af den opfattelse, at der er efterspørgsel efter arbejdskraft i Danmark.
Der er jo tusinder af jobskift hver uge, vil jeg sige til hr. Christian Juhl, så der sker nyansættelser, og der er jobskift, der er en rotation, der er en fleksibilitet, som jo karakteriserer det danske arbejdsmarked, og som jeg mener at vi skal holde fast i.
Så hvis hr. Christian Juhls spørgsmål er henledt til det danske arbejdsmarked, ønsker jeg ikke at svare på det, for jeg mener ikke, det har nogen sammenhæng med det danske arbejdsmarked overhovedet, al den stund at jeg er af den opfattelse, at der er en efterspørgsel efter arbejdskraft.
Og den efterspørgsel efter arbejdskraft ved vi alle vil stige i årene fremover på grund af den demografiske udvikling.
Hvis hr. Christian Juhl gjorde sig den anstrengelse at se på, hvilken demografisk udfordring, som ikke bare Danmark, men en stor del af hele den vestlige verden står over for, hvor vi har en voksende gruppe af ældre medborgere og vi har en mindre gruppe af yngre medborgere, som skal være med til at forsørge den ældre gruppe, så vil hr. Christian Juhl se, at der faktisk sker en forskydning.
Men igen forudsætter vi, at hr. Christian Juhl gider slå op i bøger og andet.